Inawgurat illejla l-proġett tal-Baċir Numru 1 b’investiment ta’ €11-il miljun li se jkun qed jgħaqqad it-tliet ibliet tal-Kottonera b’mixja waħda li tibda mix-Xatt tal-Isla u tintemm ix-Xatt tal-Birgu. F’diskors tal-okkażjoni waqt l-inawgurazzjoni, il-Ministru għall-Infrastruttura Joe Mizzi qal li b’dan il-proġett il-Kottonera saret waħda mill-isbabħ żoni rikreattivi li għandu f’pajjiżna. Huwa qal li l-proġett tlesta skont il-baġit u fiż-żmien stipulat minn dan il-Gvern wara li kien ilu jiġi mwiegħed għal kważi 20 sena sħaħ. Huwa qal li l-poplu tal-Kottonera llum hu kuntent wara li kellu jgħaddi minn perjodu twil ta’ inkonvenjenzi kbar, fejn ix-xogħol prattikament kien iġġammja u l-iskumditajiet li kellhom jgħaddu minnhom kienu enormi tant li anke anzjana spiċċat tilfet ħajjitha minħabba n-nuqqasijiet li kien hemm. Il-Ministru Mizzi qal li l-proġett tal-Baċir ma kienx l-uniku wieħed li l-Gvern wettaq. Semma fost oħrajn li saret reviżjoni tal-Brief tal-Baċir Numru Wieħed, li ġie integrat mal-pjan ta’ azzjoni. Qal li l-importanza ta’ dan il-proġett kien li jiġu integrati darba għal dejjem it-tlett ibliet u jintrebaħ persentaġġ għoli ta’ spazju pubbliku. Ir-riġenerazzjoni tal-Kottonera hija ta’ importanza nazzjonali Huwa qal li bix-xogħol li sar flimkien mar-restawr tal-fortifikazzjonijiet tal-madwar, intbagħat messaġġ ċar li r-riġenerazzjoni tal-Kottonera hija ta’ importanza nazzjonali. fid-diskors tiegħu, il-Ministru Mizzi elenka kif intefqu l-€11-il miljun fosthom tisbieħ u rijabilitazzjoni tal-Baċir Numru Wieħed, it-tisbieħ u rijabilitazzjoni ta’ Xatt ir-Risq, ir-Rijabilitazzjoni u tisbieħ taż-żoni tal-komun tal-Married Quarters ta’ San Nikola (Housing), Cospicua Ranger, ir-rijabilitazzjoni u tisbieħ tal-Housing Blocks tal-Verdala, ir-rijabilitazzjoni taż-żona mitluqa, fi ġnien u playing area ħdejn il-Housing Estate ta’ San Ġwann t’Għuxa, ir-rrijabilitazzjoni ta’ triq biswit Dar Andrew u x-xatt tal-Isla minn Boiler Wharf sal-Maċina. Fakkar li l-proġetti msemmija, kellhom isiru b’mod integrat minħabba li l-finanzjament Ewropew kien ibbażat fuq elementi kemm ta’ riġenerazzjoni kif ukoll ta’ natura soċjali. Is-Sur Mizzi ħabbar ukoll li l-Gvern lesta n-naħa tal-Couvre de Porte u qed jitfasslu anke proġetti oħrajn bħal parkeġġ taħt Santa Margerita, ir-restawr tal-knisja ta’ Santa Tereża, ir-restawr tal-knisja tal-Kunċizzjoni u r-restawr tal-faċċata tal-każin tal-banda. Barra minn hekk qal li se jsir xogħol ta’ restawr ta’ mini ta’ żmien il-gwerra li jinfdu minn Xatt ir-Riżq sal-foss tal-Birgu, znieter ta’ knejjes u upgrading ġenerali tal-Kottonera, bħad-daħla tat-Tlett Ibliet u proġetti ta’ tisbieħ oħrajn.